​ልማት ባንክ ለአገር ውስጥ ተበዳሪዎች የሚሰጠው ብድር ያድጋል አለ
የኢትዮጵያ ልማት ባንክ ለአገር በቀል ኩባንያዎች የሚሰጠው ብድር እያደገ እንደሚሄድ፣ በቅርቡም የሊዝ ፋይናንሲንግ አገልግሎቱን ወደ ሥራ እንደሚያስገባ ገለጸ፡፡ባንኩ በአሁኑ ጊዜ ተግባራዊ እያደረገ ባለው የብድር አሰጣጥ የአገር በቀል ኩባንያዎች ተጠቃሚ የሚሆኑበትን ዕድል እየፈጠረ መሆኑን፣ ከባንኩ የተገኘው መረጃ ያስረዳል፡፡ባንኩ በ2008 ዓ.ም. በመጀመሪያው ግማሽ በጀት ዓመት 4.21 ቢሊዮን ብር ለማበደር አቅዶ 4.4 ቢሊዮን ብር ብድር መፍቀዱንና 3.8 ቢሊዮን ብር ብድር መስጠቱን የሚገልጸው መረጃ፣ ከዚህ ውስጥ አብላጫው ለአገር ውስጥ ኩባንያ የተሰጠ እንደሆነ ያመለክታል፡፡ከዚህ ቀደም ባንኩ ከሚሰጠው ብድር ውስጥ የውጭ ኩባንያዎች የሚወስዱት ብልጫ ይይዝ እንደነበር ሲገልጽ መቆየቱ አይዘነጋም፡፡ በአሁኑ ወቅት ግን የአገር ውስጥ ኩባንያዎች ብልጫ ያለውን የብድር መጠን እየወሰዱ መሆኑን የገለጹት የባንኩ ፕሬዚዳንት አቶ ኢሳያስ ባህረ፣ ‹‹ይህም የሆነው ቀደም ብሎ የነበረው የብድር አሰጣጥ በመለወጡ ነው፤›› ብለዋል፡፡በባንኩ የብድር ፖሊሲ ተበዳሪዎች 30 በመቶ የሚሆነውን የኢንቨስትመንት መጠን በማቅረብ 70 በመቶውን ይበደሩ ነበር፡፡ ይህ የብድር አሰጣጥ ለአገር ውስጥና ለውጭ ኩባንያዎች ሲሠራበት የቆየ ሲሆን፣ በአሁኑ ወቅት ግን የአገር ውስጥ ባለሀብቶችን ለማበረታታት ሲባል ለኢንቨስትመንቱ ከሚፈለገው የገንዘብ መጠን 25 በመቶውን ካቀረቡ 75 በመቶ ብድር እንዲፈቀድላቸው ይደረጋል፡፡ ይኼ አሠራር ከዚህ በኋላ በይበልጥ የሚሠራበት በመሆኑ፣ ለአገር ውስጥ ኩባንያዎች የሚፈቀደው ብድር እያደገ እንደሚሄድ አቶ ኢሳያስ ገልጸዋል፡፡በአዲሱ አሠራር የውጭ ኩባንያዎች ደግሞ ሊያቀርቡ የሚገባቸው የብድር መጠየቂያ ፕሮፖዛል (ኢኪውቲ) ከ25 በመቶ ወደ 50 በመቶ በማደጉ፣ የአገር ውስጥ ኩባንያዎች ብድር ለማግኘት የበለጠ ዕድል እንደሚኖራቸው ማድረጉንም ለማወቅ ተችሏል፡፡አቶ ኢሳያስ በተጨማሪም ባንኩ የሊዝ ፋይናንሲንግ አገልግሎትን በቀጣዩ ሩብ በጀት ዓመት እንደሚጀምር አስታውቀዋል፡፡ ይህ የሊዝ ፋይናንሲንግ አገልግሎት መጀመር ደግሞ የአገር ውስጥ ተበዳሪዎችን ቁጥር በማሳደግ፣ ለአገር ውስጥ ተበዳሪዎች ባንኩ የሚሰጠው የብድር መጠን ከፍ እያለ እንዲሄድ እንደሚያደርገው የአቶ ኢሳያስ ገለጻ ያስረዳል፡፡ይህንን አገልግሎት ለመስጠት የሚያስችሉ ቅድመ ዝግጅት መጠናቀቃቸውም ታውቋል፡፡ የሊዝ ፋይናንሲንጉ ለኢንቨስትመንት የሚያስፈልገውን ማሽነሪ በማቅረብ በብድር ግዥ እንዲፈጽሙ የሚያስችል አዲስ አሠራር ነው፡፡ ለዚህ አገልግሎትም 75 ቅርንጫፎች መከፈታቸውን ከባንኩ የተገኘው መረጃ ያሳያል፡፡  